REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/79-23

24. april 2023. godine

B e o g r a d

Z A P I S N I K

DEVETE SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 21. APRILA 2023. GODINE

 Sednica je počela u 9,06 časova.

 Sednicom je predsedavao mr Dejan Radenković, predsednik Odbora.

 Pored predsedavajućeg, sednici su prisustvovali: dr Aleksandra Tomić, zamenik predsednika Odbora, Veroljub Arsić, dr Živan Bajić, Zoran Tomić, Tijana Davidovac, mr Ninoslav Erić, Dalibor Jekić, Đorđe Stanković, Miodrag Gavrilović, Zoran Zečević i Života Starčević članovi Odbora.

 Sednici su prisustvovali zamenici odsutnih članova Odbora: Nikola Nešić (zamenik člana Odbora Nebojše Zelenović).

 Sednici nisu prisustvovali članovi Odbora: Dragomir Karić, Snežana Paunović, Pavle Grbović i Zoran Sandić, niti njihovi zamenici.

 Sednici su, na poziv predsednika, ispred Ministarstva rudarstva i energetike prisustvovali: Veljko Stamenković, državni sekretar i Rade Mrdak savetnik ministra za obnovljive izvore energije, a ispred Ministarstva privrede Darko Mitrović, državni sekretar i Lucija Dujović, šef Odseka za pripremu investicionih projekata.

 Na predlog predsednika, Odbor je većinom glasova ("za" 9 i "nije glasalo" 2) utvrdio sledeći

D n e v n i r e d

1. Razmatranje Predloga zakona o izmenama i dopunama Zakona o korišćenju obnovljivih izvora energije u načelu, koji je podnela Vlada (broj 011-504/23 od 17. marta 2023. godine);
2. Razmatranje Predloga zakona o potvrđivanju Sporazuma između Vlade Republike Srbije i Vlade Republike Turske o uzajamnom podsticanju i zaštiti ulaganja, koji je podnela Vlada (broj 011-327/23 od 20. februara 2023. godine).

**Prva tačka:** RAZMATRANjE PREDLOGA ZAKONA O IZMENAMA I DOPUNAMA ZAKONA O KORIŠĆENjU OBNOVLjIVIH IZVORA ENERGIJE, U NAČELU

 U uvodnim napomenama, Veljko Stamenković, državni sekretar u Ministarstvu rudarstva i energetike, predstavio je tekst izmena i dopuna Zakona o korišćenju obnovljivih izvora energije, čija bi primena trebalo da poboljša privredni ambijent u Republici Srbiji, ali i da značajno olakša obavljanje delatnosti većeg broja energetskih subjekata. Radu na izmenama ovog Zakona, pristupljeno je na osnovu praktičnih iskustava u primeni osnovnog teksta zakona, koji je usvojen 2021. godine („Službeni glasnik RS, broj 40/21 od 22. aprila 2021. godine). Unapređenju teksta zakona značajano je doprineo pregled uporedno – pravnih rešenja u ovoj oblasti. Zakon o korišćenju obnovljivih izvora energije, koji je stupio na snagu 30. aprila 2021. godine, trebalo je da reši problem nedovoljnog povećanja udela obnovljivih izvora energije u energetskom sistemu Republike Srbije, otklanjajući glavne uzroke koji sprečavaju njihov rast. Prilikom primene Zakona o korišćenju obnovljivih izvora energije indetifikovani su određeni problemi, i ocenjeno je da se ti problemi mogu prevazići isključivo izmenama i dopunama važećeg zakona. Glavni problemi u sprovođenju zakona posledica su okolnosti koje su nastupile posle donošenja Zakona o korišćenju OIE, a to je veliki broj zahteva za priključenje na prenosnom i distributivnom sistemu. Zahtevi za priključenje kapaciteta porasli su sa oko 4800 MW u 2021. godini na 20.000 MW u 2023. godini, što nadmašuje za dva i po puta postojeći ukupni kapacitet. Ova okolnost promenila je kontekst postojećih zakonskih rešenja i ista pretvorila u veliki rizik za sigurnost rada sistema, kao i garantovanog snabdevača, ukoliko bi se sa postojećim zakonskim rešenjem omogućila masovna i brza integracija obnovljivnih izvora energije u sistem. Imajući u vidu da se na tržištu javio veliki broj subjekata koji bi želeli da budu povlašćeni proizvođači električne energije, te da se trenutnim zakonom daje pravo svim proizvođačima iz obnovljivih izvora energije da prenesu balansnu odgovornost na garantovanog snabdevača, odnosno Elektroprivredu Srbije, što predstavlja veliki rizik za poslovanje Elektroprivrede Srbije i krajnje kupce koji finansiraju podsticaje, iz tog razloga se novim zakonskim rešenjem, predloženo je da se preuzimanje balansne odgovornosti od strane garantovanog snabdevača zadrži kao privremena mera, samo za povlašćene proizvođače koji su u sistemu podsticaja, dok projekti koji se se razvijaju na komercijalnoj bazi moraju samostalno rešiti pitanje balansne odgovornosti. Pravo garantovanog snabdevača na naknadu troškova usled preuzimanja balansne odgovornosti za povlašćene proizvođače u sistemu tržišne premije je novina, gde će po prvi put povlašćeni proizvođači plaćati naknadu za balansnu odgovornost. Povlašćeni proizvođač u sistemu tržišne premije dužan je da dobro prognozira proizvodnju električne energije, te u slučaju da proizvede više od onoga što je u planu proizvodnje navedeno, garantovani snabdevač je dužan da mu isplati razliku, a ukoliko proizvede manje od onoga što je navedeno u planu, garantovani snabdevač ima pravo da povlašćenom proizvođaču obračuna dodatnu naknadu. Izmenom Zakona o korišćenju obnovljivih izvora energije stvoreni su uslovi za sprovođenje aukcija i uređenje balansne odgovornosti za proizvođače u sistemu podsticaja na takav način koji će biti atraktivan za ulaganje u nove kapacitete OIE i omogućiti njihovu integraciju na tržište, a sa druge strane, koji će zaštiti garantovanog snabdevača i krajnje kupce od neumereno visokih troškova integracije obnovljivih izvora u sistem. Zakonom se rešava i problem instalisane snage proizvodnih objekata kupca-proizvođača. Postojeće rešenje predviđa da kupci-proizvođači mogu da se bez organičenja priključe na energetski sistem, pri čemu je njihova odgovornost prema elektroenergetskom sistemu u potpunosti isključena. Izmenom zakona se predlaže da instalisana snaga kupca proizvođača bude ograničena do 6,9 kW za domaćinstva, odnosno 150 kW za kupce proizvođače koji nisu u kategoriji domaćinstava. Predlog zakona treba da reši pitanje nadležnosti za određivanje maksimalne cene koja se može ponuditi na aukcijama, kao i da spreči zloupotrebu investitora da zaobilaze priključenje na prenosni sistem i veštački dele projekat na manje projekte. Predložena rešenja koja su pripremljena u saradnji sa operatorima sistema, garantovanim snabdevačem i Agencijom za energetiku RS, će omogućiti da se ciljevi ostvare efikasno i na višestruku korist građana i privrede.

 U diskusiji, narodni poslanici su postavili pitanja, izneli mišljenja i sugestije. Postavljena su sledeća pitanja:

* zbog čega se prema Predlogu zakona o izmenama i dopunama Zakona ne primenjuje metodologija koja se primenjuje prilikom određivanja cene po kojoj cenu računa Agencija za energetiku RS;
* da li se može vratiti ovlašćenje AERS za obračun cene po njenoj metodologiji u ovaj zakon;
* kakav je stav po pitanju poboljšanja infrastrukture u ruralnim krajevima;
* zašto se izbegava odgovornost i zašto se ne sagledaju problemi po pitanju EPS-a;
* da li je u redu da se zbog vetroparkova povećava cena za sve druge proizvođače;
* ko će po zakonu biti nadležan za vršenje nadzora i praćenje poslovanja preduzeća EPS posle promene organizacione strukture;
* ako će Vlada određivati maksimalnu cenu, ko na kraju plaća tu maksimalnu cenu;
* da li će se trošak prelivati na građane;
* da li je rađena analiza da li će maksimalna cena uticati na porast cene električne energije za domaćinstva i za privredu;
* zbog čega je problem metodologija AERS, ako je to metodologija koja je usaglašena;
* Vlada RS se ne vezuje nikakvim ograničenjima koja bi garantovala cenu građanima, ili ako bi garantovala istu ko će razliku, ako dođe do nje da nadoknadi;
* da li će biti pozajmica Elektroprivredi Srbije;
* u kom periodu je važeća cena koja se postigne na aukciji;
* kako se obračunava promena cena kada dođe do poremećaja cena na tržištu;
* da li je urađena projekcija prihoda od premija za period od pet godina.

 Izneto je da ne treba da se raspisuju aukcije koje neće uspeti jer to nije dobro za investitore, kao ni za privredni ambijent. Metodologije nekada ne mogu da prate realno stanje stvari na tržištu kao kada su u pitanju cene energenata i time bi ovaj zakon dao najbolji model rešenja za to. Mišljenje je da ograničenje od 6,9 kw koje je privreda proračunala nije isplativo i da treba da se podigne nivo na 10,8 kw što je predlog koji je dala Privredna komora Srbije.

 Ocenjeno je da privreda traži efikasnost, a da se država bori da održi određen nivo pravičnosti, čime teži da niko ne bude favorizovan već da se propišu procedure.

 Zatraženo je detaljnije objašnjenje kako će se arbitrirati slučajevima odreživanja cene, kako se određuje maksimalna cena, da li svaki put ad hok ili na neki drugi način. Zbog Elektroprivrede Srbije je usvojen rebalans budžeta. Kada je reč o vetroparkovima, napušta se metodologija koju su učesnici na tržištu prihvatili i pozitivno ocenili. Predloženoje da vetroparkovi imaju poseban režim koji treba obrazložiti, kao i za druge načine proizvodnje električne energije, za biomasu, male hidroelektrane, solarnu energiju, ili neku novu vrstu energije koja će možda biti korišćena u budućnosti.

 Primenom nepotrvrđenih metodologija, umanjuje se nezavisnost regulatronih tela i slabi Agencija za energetiku koja se jako dobro kotira u Energetskoj zajednici i čiji su kadrovi izuzetno cenjeni.

 Izneto je mišljenje da treba da se spreči promena vlasničke strukture EPS iz javnog preduzeća u akcionarsko društvo, posebno zbog očuvanja životne sredine i proizvodnje električne energije iz obnovljivih izvora energije. Potrebno je da se građani podstiču da koriste subvencije države i lokalnih samouprava za ugradnju solarnih panela, da se privuku i domaći i strani investitori da grade vetroparkove i solarne parkove i da se na taj način podignu kapaciteti energetskog sistema kako bi se obezbedilo stabilno snabdevanje građana. Zadatak države je da i dalje radi na unapređenju infrastrukture i da se smanje gubici u prenosu električne energije. Cilj je da se unapredi energetski sektor i da se iskoriste prirodni potencijali.

 Kada je reč o priljučivanju obnovljivih izvora na prenosnu mrežu, osim ekonomske računice postoji i tehnička, odnosno koje su zaista tehničke mogućnosti koje mreža mora da ima da bi mogla da primi tu energiju. Svaka aktivacija obnovljivih izvora pravi jedan određeni šok na mreži, a za balansiranje je potrebna određena količina energije. Treba da se pravi razlika šta je akcionarsko drušvo, a šta javno preduzeće. Javno preduzeće je preduzeće koje obavlja delatnost od opšteg javnog interesa. Kada postoji još 50 ili stotinu privrednih društava koja učestvuju na tržištu na kome učestvuje javno preduzeće, ono više nije javno. Elektroprivreda Srbije kao javno preduzeće je tromo u donošenju odluka, sporo i nije efikasno, nema normalan razvoj. Drugi proizvođači će početi da zauzimaju tržište EPS. Ako je konkurentnije i efikasnije preduzeće na tržištu, EPS neće više imati povlašćen položaj na tržištu. EPS učestvuje na berzi, prodaje energiju na berzi, jedino što je prevaljeno na njega jeste da da po nižoj ceni prodaje električnu energiju domaćinstvima. Sve više će privreda poslovati preko berze jer se snaga srpske privrede uvećava, a samim tim i potreba za energijom.

 Rade Mrdak, savetnik ministra, izneo je da metodologija nije nužan element zakonodavnog okvira da bi se odredila maksimalna ponuđena cena na aukciji. Na primer, u Nemačkoj ne postoji metodologija za određivanje maksimalne cene, metodologija koja se primenjuje je u suštini standardna za ovu vrstu projekata i privrede, a to je metod nivelisanog troška proizvodnje električne energije. Kroz javni poziv Ministarstva kada se bude objavila maksimalna cena biće dato i obrazloženje na osnovu čega je određena. Metodologija nije formalno propisana, ali svakako će se primenjivati neka metodologija za izračunavanje cene. Podaci koje se nalaze u Predlogu zakona su dati na predlog operatora sistema iz ugla interesa sistema.

 Kada je reč o nadležnosti Agencije za energetiku, u praksi se pokazalo da se ceo sistem sprovođenja aukcija značajno komplikuje ako postoji postupak aukcija dislociran na nekoliko različitih institucija. Nadležni i odgovorni za sprovođenje ovog zakona su Vlada Republike Srbije i Ministarstvo rudarstva i energetike. Problem je bila je niska cena za vetroelektrane od 55 evra po megavatu i niko se nije javio. Industrija iz te oblasti nije reagovala pozitivno na tu cenu. Dogovor je bio sa Agencijom za energetiku gde su bili saglasni da je efikasnije iz ugla sprovođenja procedure da to bude koncenrisanije, da postupak vode organi koji su odgovorni za uspehe ili neuspehe na aukciji, a to je vrlo važan element za uspeh aukcije. U pojedinim zemljama EU došlo do neuspeha aukcija zbog niske cene. Objasnio je smisao maksimalne cene. Ona treba da postavi limit za investitore koji se jave na aukcije, a oni će sami kroz konkurenciju tu cenu da obore i to je suština aukcija. Projekcije cena na tržištu su dugoročne, takve da prema nekim analizama, ako takav trend bude ostao, ne samo da neće morati da se plati povlašćenim proizvođačima, nego će oni u sistemu dvostrane tržišne premije koja je uneta u sistem, morati da plate razliku između cene na tržištu i one koju su dali na aukciji garantovanom snabdevaču odnosno EPS-u. Cene na aukciji koje ponude potencijalni proizvođači važe u toku podsticajnog perioda koji je propisan da traje 15 godina i usklađuje se sa inflacijom u evro zoni. Takav pristup je bio i sa fid-in tarifama, a analiza koja se pravi vezano za troškove podsticaja biće predstavljena kroz trogodišnji plan aukcija koji se priprema.

 U diskusiji su učestvovaliDejan Radenković, Miodrag Gavrilović, Nikola Nešić, Aleksandra Tomić, Veroljub Arsić, Dalibor Jekić, Zoran Zečević, Zoran Tomić, Veljko Stamenković i Rade Mrdak.

**Druga tačka:** PREDLOG ZAKONA O POTVRĐIVANjU SPORAZUMA IZMEĐU VLADE REPUBLIKE SRBIJE I VLADE REPUBLIKE TURSKE O UZAJAMNOM PODSTICANjU I ZAŠTITI ULAGANjA

 Odbor je razmotrio Predlog zakona o potvrđivanju Sporazuma između Vlade Republike Srbije i Vlade Republike Turske o uzajamnom podsticanju i zaštiti ulaganja i podneo izveštaj Narodnoj skupštini.

 „Na osnovu člana 156. stav 3. Poslovnika Narodne skupštine, Odbor za privredu, regionalni razvoj, trgovinu, turizam i energetiku podnosi

I Z V E Š T A J

 Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Sporazuma između Vlade Republike Srbije i Vlade Republike Turske o uzajamnom podsticanju i zaštiti ulaganja.

 Za izvestioca Odbora na sednici Narodne skupštine određen je mr Dejan Radenković, predsednik Odbora.

 PREDSEDNIK

 mr Dejan Radenković

 Sednica je zaključena u 9 časova i 58 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

 Aleksandra Balać mr Dejan Radenković

.